# Engangsprodukter

Eksempel på produkter: engangsbekledning, herunder hansker, skoovertrekk, plastforklær o.l., engangsutstyr til matservering, herunder engangskopper, -fat og -bestikk o.l., papir og renholdsprodukter m.m.

Dersom man er usikker på hvordan markedet er for de ulike engangsproduktene man skal kjøpe – og hvorvidt det finnes miljøvennlige alternativer, kan det være lurt å gjøre en form for markedsundersøkelse eller markedsdialog. Her er noen forslag til spørsmål som kan undersøkes eller som kan sendes ut i forbindelse med markedsdialog. Se også punktene nedenfor for tips til kilder.

Prøv som hovedregel å stille absolutte krav til produktene for å unngå at det tilbys miljømerkede produkter til en høyere pris enn mindre miljøvennlige alternativer.

## Spørsmål til markedsdialog

|  |  |
| --- | --- |
| **Spørsmål** | **Oppfølging /bakgrunn** |
| Finnes det alternativer til å benytte engangsprodukter for følgende produkter: [sett inn oversikt over engangsproduktene avtalen omfatter]? Kan dere tilby produkter som kan gjenbrukes? | Dersom du får flere ja, vurder om du kan bytte fra engangsprodukter til produkter som kan gjenbrukes. |
| I hvilket materiale kan dere tilby følgende produkter: [sett inn oversikt over engangsproduktene avtalen omfatter]? Kan dere for de ovennevnte produktene tilby alternativer til plast? | Dersom du får flere ja, still som minimumskrav at produktene ikke skal være tilvirket av plast (for de produktene der det finnes alternativer).  Ev. vurder å benytte som en del av tildelingskriteriene. |
| Oppdragsgiver ønsker å fremme sirkulære verdikjeder, og vurderer derfor å stille følgende krav til engangsproduktene avtalen omfatter (sett inn oversikt over engangsproduktene avtalen omfatter):  *Produkter av fossilbasert plast skal være laget av gjenvunnet plast. Biobasert plast skal være laget av biomasse fra bærekraftige kilder, for eksempel basert på sekundære råvarer slik som rester fra annen industri eller avfall.*  *Alle plast- og papirprodukter skal være gjenvinnbar og alle typer bionedbrytbar plast (bionedbrytbar-, komposterbar- og oxo-nedbrytbar plast) som sorteres som restavfall skal unngås.*  Kan dere tilby engangsprodukter som oppfyller dette kravet? Ev. for hvilke av engangsproduktene i denne avtalen, vil det være vanskelig/umulig? | Vurder å gi unntak fra dette kravet for enkelte produkter basert på tilbakemeldingen fra leverandørene. |
| Er det noen av engangsproduktene som inngår i denne avtalen som ikke kan kildesorteres og gjenvinnes? Hvis ja; hvilke produkter? | Som standard bør det stilles krav til at produktene er gjenvinnbare.  Vurder om det må gis unntak fra kravet om gjenvinnbare produkter for enkelte av produktene basert på tilbakemeldingene på dette spørsmålet. |
| Kan dere tilby følgende engangsprodukter: [sett inn oversikt over engangsproduktene avtalen omfatter] laget av gjenvunnet materiale? Hvis ja; hvilke produkter og hvor stor andel? | Vurder å stille krav til at det benyttes gjenvunnet materiale i enkeltprodukter/enkelte deler av produktene/ en viss andel av produktene basert på tilbakemeldingene på dette spørsmålet. |

## 1. Eliminere bruk av engangsprodukter

Den største miljø- og klimaeffekten vil være å eliminere bruk av engangsprodukter. Kan virksomheten ta grep som gjør at man ikke trenger å kjøpe engangsprodukter? Kan man ved å endre praksis, heller benytte standardprodukter som kan benyttes flere ganger?

Se f.eks. følgende for inspirasjon:

[Fjernet skoovertrekk med ny matte i inngangspartiet | Norengros AS](https://www.norengros.no/kuttet-bruk-av-skoovertrekk)

|  |  |  |
| --- | --- | --- |
| **Spørsmål** | **Oppfølging** | |
| Kan man eliminere bruken for engangsprodukter på denne avtalen?  Ja, alle  Ja, følgende: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Nei | Hvis ja; kjøp produkter som kan gjenbrukes og som har lang levetid. Se pkt. for kjøp av varer og tjenester i foranalysen.  Hvis nei; fortsett til pkt. 2 i dette dokumentet. |

## 2. Redusere bruken av engangsprodukter

Det neste tiltaket vil være å redusere mengde engangsprodukter som kjøpes.

a) Ved å gjenbruke engangsprodukter flere ganger. Kan dere f.eks. bruke skoovertrekk i tekstil som er vaskbare og kan gjenbrukes flere ganger:

[Skotrekk av plast i hjemmetjenesten er et stort miljøproblem (sykepleien.no)](https://sykepleien.no/meninger/innspill/2019/12/skotrekk-av-plast-i-hjemmetjenesten-er-et-stort-miljoproblem)

[Skotrekk Tekstil Wenaas Par | Wenaas](https://www.wenaas.com/nb-no/nettbutikk/skotrekk-tekstil-wenaas-par-svart-0-9400-1300-10)

AutoGlove - løsning som kan redusere bruken av engangshansker opptil 70% ved å drepe bakterier på hanskene med UV-lys, slik at hanskene kan brukes flere ganger: [www.autoglove.no](http://www.autoglove.no)

b) Ved å redusere behovet for engangsprodukter. Kan man f.eks. ta betaling for engangsprodukter i kantine? Legge til rette for at man enkelt kan levere tilbake brukt servise i alle etasjer av bygget? Benytte «nudging» ved serveringspunkter slik at brukere oppfordres til å unngå å bruke engangsservise el.l.?

|  |  |  |
| --- | --- | --- |
| **Spørsmål** | **Oppfølging** | |
| Kan man redusere bruken av engangsprodukter på denne avtalen?  Ja, alle  Ja, følgende: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Nei | Hvis ja; sørg for at det iverksettes tiltak i organisasjonen som ivaretar dette, og kjøp ev. engangsprodukter av god kvalitet som tåler gjenbruk. Se også pkt. 3 i dette dokumentet.  Hvis nei; fortsett til pkt. 3 i dette dokumentet. |

## 3. Kjøp engangsprodukter som er så miljøvennlige som mulig

Dersom det ikke er mulig å eliminere eller redusere bruk; sørg for at de engangsproduktene som må benyttes, er så miljøvennlig som mulig. Her finnes det flere måter å gjøre dette på.

### **3.1 Still krav til at utvalgte produkter er miljømerket**

Her må dere sjekke at det finnes miljømerkede alternativer innen de produktene dere skal kjøpe. Foreløpig er det mer aktuelt for engangsprodukter innen mat og servering enn for engangsbekledning. Dersom avtalen er omfattende og det ikke er mulig å stille krav til alle engangsproduktene, bør det gjøres et utvalg av basert på mengde kjøp. Sjekk f.eks. svanemerkets nettsider for å undersøke om det finnes miljømerkede alternativer av produktene du skal kjøpe: <https://svanemerket.no/miljomerkede-produkter/>

Se forslag til kravformuleringer for ulike produkter her:

[Miljøkrav til anskaffelser - Svanemerket](https://svanemerket.no/gronne-anskaffelser/miljokrav-til-anskaffelser/)

For mer informasjon:

[Veileder til bruk av merkeordninger i offentlige innkjøp - Svanemerket](https://svanemerket.no/gronne-anskaffelser/veileder-til-bruk-av-merkeordninger-i-offentlige-innkjop/)

[Svanemerket er miljømerking type 1, ISO 14024 - Svanemerket](https://svanemerket.no/svanemerket-og-miljomerking/svanemerket-er-miljomerking-type-1-iso-14024/)

*Kravspesifikasjon (generell kravformulering)*

|  |  |  |
| --- | --- | --- |
| **Krav** | **Dokumentasjonskrav** | |
| Oppdragsgiver krever at følgende varer er merket med Svanemerket, Blå Engel, Bra Miljøval eller EU Ecolabel: [sett inn produkter basert på undersøkelser og volum] Tilsvarende merkeordninger vil også aksepteres.  Leverandører som tilbyr andre merker, har det juridiske ansvaret for å dokumentere at deres miljømerke kan anses likeverdig/tilsvarende med de merker som spesifisert ovenfor. | Leverandøren skal avmerke i kolonnen «miljømerket» i vedlegg x «prisskjema» dersom produktet som tilbys er miljømerket. Har produktet et lisensnummer, er det tilstrekkelig at navn på merkeordning sammen med gyldig lisensnummer oppgis i kolonnen. Hvis produktet ikke har lisensnummer så må sertifikat/lisensbevis legges ved. Sertifikater eller andre dokumenter må være gyldige og ikke utgått på tid. Oppdragsgiver gjør oppmerksom på at det kun tas hensyn til dokumentasjon som foreligger vedlagt tilbud ved tilbudsfristens utløp.  Dersom en leverandør ikke har mulighet til å delta i merkeordningen eller en tilsvarende merkeordning innen fristen, og dette ikke skyldes leverandøren selv, vil oppdragsgiver akseptere alternativ dokumentasjon. Dette kan være tilfelle der leverandøren tilbyr et nytt produkt, eller nylig har overtatt salgsrettigheter for et produkt. Dersom det gis alternativ dokumentasjon er det tilbyderens ansvar å tilrettelegge denne på en pedagogisk måte, slik at det er enkelt å vurdere om kravene er oppfylt.  Dersom det tar mer enn fire timer samlet sett å vurdere alternativ dokumentasjon i tilbudet, vil dette kunne medføre at den aktuelle dokumentasjon avvises. |

### **3.2 Still krav til materialet produktene er laget av**

Fra 3. juli 2021 er det forbudt å omsette en rekke engangsprodukter i plast, jf [forskrift om endring i produktforskriften (forbud mot enkelte produkter laget av plast)](https://lovdata.no/dokument/LTI/forskrift/2020-12-18-3200). Forbudet gjelder også engangsprodukter av biobasert og bionedbrytbar plast. Forbudte produkter er listet i forskriftens §2b-3 og §2b-4. I en overgangsperiode er det fortsatt lov å omsette plastprodukter. Viken ønsker likevel ikke å kjøpe denne type produkter.

Dersom det er mulig, skal produkter laget av plast unngås. Dersom det ikke finnes alternativer til plastprodukter, skal det stilles krav til type plast i produktene.

Kravspesifikasjon:

|  |  |
| --- | --- |
| **Krav** | **Dokumentasjonskrav** |
| Engangsprodukter skal ikke være laget i plast, men alternativer som papp, massivpapp, papir, kartong, bambus, tre el.l. Dersom det for enkelte av de etterspurte produktene ikke finnes alternativer til plast, skal disse fortrinnsvis være av gjenvunnet plast eller gjenvinnbar plast.  Produkter av fossilbasert plast skal/bør være laget av gjenvunnet plast. Biobasert plast skal/bør være laget av biomasse fra bærekraftige kilder, for eksempel basert på sekundære råvarer slik som rester fra annen industri eller avfall.  Alle plast- og papirprodukter skal være gjenvinnbar og alle typer bionedbrytbar plast (bionedbrytbar-, komposterbar- og oxo-nedbrytbar plast) som sorteres som restavfall bør unngås. | Det skal tydelig merkes i produktliste/prisskjema (vedlegg x) hvilket materiale produktene består av, og hvorvidt de er laget av gjenvunnet materiale og/eller er gjenvinnbare. |

Mer informasjon:

[plastveileder\_oslo\_kommune.pdf (anskaffelser.no)](https://anskaffelser.no/sites/default/files/plastveileder_oslo_kommune.pdf)

## 4 Ved avrop/bestillinger: Legg til rette for kjøp av mest mulig miljøvennlige produkter

Når man har sikret at avtalen inneholder de mest mulig miljøvennlige alternativene, må man sørge for at det også er dem som kjøpes på avtalen. Ved avrop og bestillinger på avtalen; legg til rette for at det kjøpes mest mulig miljøvennlige alternativer. Benytt følgende krav for å sikre at det blir enklest mulig for de som bestiller på avtalen, å kjøpe miljøvennlige alternativer.

Vurder også om det er behov for å endre rutiner for dem som benytter avtalen, eller om det er behov for å legge inn en godkjenningsordning ved bestilling som sikrer at man kun bestiller produkter som er miljømerket.

Det anbefales at man legger inn jevnlige statusmøter (f.eks. årlig) i kontraktsperioden hvor man gjennomgår status på kravene nedenfor.

Kravspesifikasjon:

|  |
| --- |
| **Krav til merking og plassering av miljøvennlige produkter i bestillingsløsning** |
| Produktenes miljømerking skal angis i bestillingssystemet for de produktene der slik informasjon finnes. Merkingen skal komme tydelig frem i bestillingssystemet som benyttes, enten det er leverandørens bestillingsportal eller oppdragsgivers elektroniske handelsplattform.  Bestillingsløsningen skal inneholde en merking av produktenes miljø der det er mulig. Merkingen skal komme tydelig frem i bestillingsløsningen som benyttes, i leverandørens eller oppdragsgivers system. Bestillingssystemet skal fremheve miljømerkede produkter og produkter laget av mest mulig miljøvennlige materialer for å sikre at de som gjør avrop bestiller produkter i avtalesortimentet som støtter oppdragsgivers mål om å kjøpe mest mulig miljøvennlige produkter. Tilrettelegging av bestillingssystemet skal vurderes og ev. forbedres på statusmøter gjennom kontraktsperioden. |

|  |
| --- |
| **Krav til rapportering** |
| Det skal leveres årlig rapportering over hvilke engangsprodukter som er levert på avtalen. Oversikten skal vise antall som er kjøpt per produkt, samt miljømerking, ev. hvilket materiale hvert engangsprodukt er laget av. Med bakgrunn i oversikten skal det vurderes om og hvordan man kan øke andelen miljøsertifiserte produkter, eller produkter av mer miljøvennlig materiale. Denne vurderingen skal gjennomføres i samråd med oppdragsgiver og utgjøre et fast punkt på statusmøter gjennom kontraktsperioden. |